ফুটবল, রাগবি কিংবা বেসবলের মাঠে এমন ঘটনা প্রায়শই ঘটে। এবার সেই দুর্ঘটনা ঘটে গেল ক্রিকেট মাঠেও। প্রাণভয়ে নিরাপদ স্থানের উদ্দেশে দৌড়তে হল স্বয়ং কোচ রাহুল দ্রাবিড়কেই। মৌমাছির আক্রমণে খেলা ভণ্ডুল হল তিরুবন্তপুরমে। সেই সময়ে জখম হল খেলা দেখতে আসা একাধিক দর্শক।

এই বিষয়ে অন্যান্য খবর

মাহি না পন্থ, বিশ্বকাপে কার জায়গা পাকা, পছন্দের ভোট দিলেন প্রাক্তন তারকা


ভারতীয় এ দল বনাম ইংল্যান্ড লায়ন্স দলের ম্যাচ চলছিল। ম্যাচের ২৮ মিনিটেই হইচই। জানা যায়, মৌমাছি সদলবদলে হানা দিয়েছে গ্যালারিতে। মৌমাছির হাত থেকে বাঁচতে অনেকেই নিরাপদ স্থানে ছুটতে গিয়ে আহত হয়েছেন। স্টেডিয়ামে যে অংশে মৌমাছির হানায় ব্যতিব্যস্ত, সেই অংশ থেকে গ্যালারির অন্য প্রান্তে যাওয়ার চেষ্টা করেন অনেকেই।
আগ্রাসী মৌমাছিকে সামলাতে অনেকেই ঢিল ছুড়তে থাকেন। সেই ঢিলে আহত হন বেশ কিছু দর্শক। সবমিলিয়ে বিশৃঙ্খল অবস্থা তৈরি হয় তিরুবন্তপুরমের গ্রিন ফিল্ড স্টেডিয়ামে। মাঠের পরিস্থিতি নিয়ন্ত্রণে আনতে নামানো হয় নিরাপত্তাকর্মীদের। আহতদের দ্রুত পাঠানো হয় নিকটবর্তী চিকিৎসা কেন্দ্রে।
গ্যালারিতে মৌমাছির আক্রমণ সীমাবদ্ধ থাকলেও মাঠে অনুপ্রবেশ ঘটেনি ‘মধুমক্ষী’ বিগ্রেডের। ক্রিকেটাররা নিরাপদই ছিলেন। তবে গ্যালারিতে তাণ্ডব চলার সময়ে ভারতীয়-এ দলের কোচ রাহুল দ্রাবিড়ও আতঙ্কিত হয়ে ছুটতে থাকেন। এই ম্যাচেই এল সহজ জয়। ইংল্যান্ডের ২২১ রান ভারত সহজেই তুলে দেয়। অস্ট্রেলিয়ার ফর্ম বজায় রেখে ঋষভ পন্থ করেন ৭৩ রান। ক্রিকেটে ফিরে লোকেশ রাহুলের অবদান ৪২ রান।